Камара на депутатите на Бразилия

Камара на депутатите (на португалски: Câmara dos Deputados) се нарича долната камара на Националния конгрес на Бразилия. Камарата на депутатите се състои от 513 народни представители, наречени депутати, които се избират пряко за срок от 4 години. Камарата на депутатите има важно място в законодателния процес на страната. Всеки член на камарата може да предлага проектозакони, които да бъдат одобрени от Камарата и да бъдат препратени за преразглеждане във Федералния сенат. На задължително гласуване в Камарата подлежат законодателните актове, предложени от президента, както и тези, които е предложил и приел Федералният сенат. Камарата на депутатите може да инициира и изменение на Конституцията на Бразилия. От изключителната компетентност на Камарата на депутатите на Националния конгрес на Бразилия е да: инициира, с две трети от гласовете на депутатите, процедура по производство срещу президента на Бразилия, вицепрезидента и министрите; изисква от президента на страната писмен доклад – отчет за състоянието на съюза, ако президентът не е представил такъв в срок от 60 дни след откриването на поредната сесия на Конгреса изработва вътрешни правила за работата си избира членове на Съвета на Републиката Според чл. 80 от Конституцията след вицепрезидента на Републиката председателят на Камарата на Депутатите е вторият в линията на правориемственост на Президента на Бразилия. Избори за депутати Изборите за членове на Камарата на депутатите в Бразилия се провеждат едновременно в цялата страна, веднъж на всеки четири години. Народните представители се избират по системата на пропорционалното представителство. Конституцията на Бразилия обаче предвижда, че всеки щат на Съюза трябва да бъде представен в Камарата на депутатите с не по-малко от 8 и не повече от 70 депутати, а федералните територии се представят с по 4-ма депутати. Тази система е създадена, за да не бъдат ощетени малките щати на страната. Това е причина избирателната квота за един депутат в различните щати на страната да е различна. Местата в Камарата на депутатите са разпределени пропорционално между отделните щати и Федералния окръг на базата на броя на населението им. Условия за избираемост на депутатите В Конституцията на Бразилия се съдържат и основните изисквания, на които трябва да отговарят кандидат-депутатите. Всеки от тях трябва: да е бразилски гражданин по произход да е политически правоспособен да е регистриран като кандидат на изборите за депутати да е жител на избирателния район, за който се кандидатира да не заема други длъжности в обществения или частния сектор, както и във въоръжените сили на страната да е член на политическа партия да е издигнат за кандидат от политическа партия да е навършил 21 години По определение на Върховния федерален съд на Бразилия депутатите не могат да променят политическата си принадлежност по време на своя мандат, което дотогава е било честа практика, нарушаваща зададеното от избирателите партийно разпределение на местата в камарата, което всъщност представлява и заобикаляне на избирателната воля. От момента на избирането си депутатите се ползват с пълен съдебен имунитет срещу преследване по повод своите мнения, думи и начин на гласуване. За престъпления от общ характер член на камарата може да бъдат съден единствено от Върховния федерален съд на Бразилия, след разрешение на Камарата на депутатите, взето с мнозинство от останалите ѝ членове. Избори 2014: 55-а легислатура на Националния конгрес 2018: 56-а легислатура на Националния конгрес Федерално представителство Бележки Източници Никилов, П. Държавно управление и администрация в Мексико и Бразилия. Пловдив, 2009. ((en)) Constitution_BrazilPDF_WEB.pdf Архив на оригинала от 2009-08-26 в Wayback Machine.. [251 MB]. Constitution of the Federative Republic of Brazil: Constitutional text of October 5, 1988, with the alterations introduced by Constitutional amendments no. 1/1992 through 56/2007 and by revision Constitutional amendments no. 1/1994 through 6/1994. – Brasilia: Chamber of deputies, Documentation and information Center, 2008. Допълнителна литература Faria, Cristiano Ferri Soares de., Valle, Juliana Carla de Freitas do. THE BRAZILIAN LEGISLATIVE BRANCH : CHAMBER OF DEPUTIES. Brasília, Câmara dos Deputados, Coordenação de Publicações, 2006. ISBN 85-7365-448-1. Посетен на 16 юли 2019. (на английски)